### NN 9/2026 (26.1.2026.), Uredba o unutarnjem ustrojstvu Državne komisije za kontrolu postupaka javne nabave

Vlada Republike Hrvatske

62

Na temelju članka 5. stavka 2. Zakona o Državnoj komisiji za kontrolu postupaka javne nabave (»Narodne novine«, br. 18/13., 127/13., 74/14., 98/19. i 41/21.), Vlada Republike Hrvatske je na sjednici održanoj 23. siječnja 2026. donijela

UREDBU

O UNUTARNJEM USTROJSTVU DRŽAVNE KOMISIJE ZA KONTROLU POSTUPAKA
 JAVNE NABAVE

I. OPĆE ODREDBE

Predmet Uredbe

Članak 1.

(1) Ovom Uredbom uređuje se unutarnje ustrojstvo, organizacija, način rada i druga pitanja od značenja za rad Državne komisije za kontrolu postupaka javne nabave (u daljnjem tekstu: Državna komisija).

(2) Kratica Državne komisije u službenoj uporabi je DKOM.

II. USTROJSTVO I DJELOKRUG DRŽAVNE KOMISIJE

Sastav Državne komisije

Članak 2.

(1) Državna komisija se sastoji od devet članova:

1. predsjednik Državne komisije

2. zamjenici predsjednika Državne komisije (2)

3. ostali članovi Državne komisije (6).

(2) Za obavljanje stručnih i općih poslova iz nadležnosti Državne komisije, ustrojavaju se:

1. Tajništvo

1.1. Pododsjek – Pisarnica

2. Stručna služba za rješavanje u žalbenim u postupcima

3. Stručna služba za praćenje prakse i postupanje u sudskim postupcima.

II.1. ČLANOVI DRŽAVNE KOMISIJE

Predsjednik Državne komisije

Članak 3.

(1) Predsjednik Državne komisije (u daljnjem tekstu: predsjednik) zastupa, predstavlja, rukovodi i odgovoran je za rad Državne komisije.

(2) Predsjednik sudjeluje u pripremi, donošenju i provođenju odluka Državne komisije i obavlja druge poslove u okviru nadležnosti Državne komisije.

Zamjenici predsjednika i ostali članovi Državne komisije

Članak 4.

(1) Predsjednik može zadužiti pojedinog zamjenika predsjednika za određeno područje rada iz nadležnosti Državne komisije.

(2) Zamjenici predsjednika i ostali članovi Državne komisije sudjeluju u pripremi, donošenju i provođenju odluka Državne komisije te obavljaju druge poslove u okviru nadležnosti Državne komisije.

II.2. USTROJSTVENE JEDINICE

1. Tajništvo

Članak 5.

(1) U Tajništvu se obavljaju administrativni i stručni poslovi za predsjednika, zamjenike predsjednika i članove Državne komisije; protokolarni poslovi za potrebe Državne komisije; poslovi u vezi s predstavkama i pritužbama građana te poslovi vezani za odnose sa sredstvima javnog informiranja, priprema se godišnje izvješće o radu Državne komisije, kao i drugi stručni i administrativni poslovi u vezi s realizacijom programa rada i aktivnosti predsjednika i zamjenika predsjednika; obavljaju se poslovi unutarnjeg informiranja Državne komisije, pripremaju se i provode promotivne aktivnosti Državne komisije; pripremaju se materijali za potrebe komunikacije Državne komisije s Hrvatskim saborom, Vladom Republike Hrvatske i tijelima državne uprave, prate se i analiziraju radni procesi u okviru Državne komisije, priprema se i prati ostvarivanje plana rada Državne komisije, obavljaju se poslovi javne nabave za Državnu komisiju; obavljaju se pravni, upravni i stručni poslovi vezani za planiranje, upravljanje, razvoj i stručno usavršavanje ljudskih potencijala; obavljaju se poslovi u vezi s radno-pravnim pitanjima službenika Državne komisije, njihovim napredovanjima i nagrađivanjima; obavljaju se organizacijski, financijsko-planski i računovodstveni poslovi, poslovi financijskog upravljanja i unutarnjih kontrola te opći, pomoćni i tehnički poslovi; obavljaju se poslovi zaštite na radu i sigurnosti; skrbi se o urednom i pravilnom korištenju imovine i sredstava za rad; obavljaju se poslovi organiziranja, uspostave i održavanja jedinstvenog informatičkog sustava za Državnu komisiju te drugi poslovi iz djelokruga Tajništva.

(2) U okviru Tajništva ustrojava se Pododsjek – Pisarnica.

1.1. Pododsjek – Pisarnica

Članak 6.

Pododsjek – Pisarnica obavlja poslove primanja i pregleda pismena i drugih dokumenata, njihovog razvrstavanja i raspoređivanja, upisivanja u upisnike i registre, dostave u rad, otpremanja, razvođenja te čuvanja u pismohrani.

2. Stručna služba za rješavanje u žalbenim postupcima

Članak 7.

Stručna služba za rješavanje u žalbenim postupcima prikuplja podatke i dokaze radi utvrđivanja procesnih pretpostavki za izjavljivanje žalbi te činjeničnog stanja u vezi sa žalbenim predmetima; izvještava vijeća o utvrđenim činjenicama i okolnostima u žalbenim predmetima; izrađuje odluke donesene na sjednicama vijeća; priprema podatke za godišnje izvješće o radu Državne komisije te obavlja ostale poslove po nalogu predsjednika.

3. Stručna služba za praćenje prakse i postupanje u sudskim postupcima

Članak 8.

Stručna služba za praćenje prakse i postupanje u sudskim postupcima prati pravna shvaćanja i opća stajališta za osiguranje jedinstvene primjene zakona i ravnopravnosti te jednakost pred zakonom; sudjeluje u pripremi nacrta pravnih shvaćanja i drugih materijala za sjednice Državne komisije; evidentira odluke od pravne važnosti (zbirka odluka); evidentira opća stajališta (načelne odluke) o pitanjima prakse; odabire odluke za objavljivanje u publikacijama prakse; prati i proučava sudsku praksu; obavlja radnje potrebne za zastupanje Državne komisije u postupcima pred sudovima i drugim tijelima; obavlja poslove međunarodne suradnje s nadležnim tijelima i drugim subjektima u inozemstvu te obavlja ostale poslove po nalogu predsjednika.

Unutarnji red

Članak 9.

(1) Pravilnikom o unutarnjem redu Državne komisije utvrđuje se broj potrebnih državnih službenika s naznakom njihovih osnovnih poslova i zadaća te stručnih uvjeta i kompetencija potrebnih za njihovo obavljanje, ovlasti i odgovornosti te druga pitanja s tim u vezi, koja nisu uređena ovom Uredbom.

(2) Pravilnik o unutarnjem redu Državne komisije iz stavka 1. ovoga članka donosi predsjednik, uz prethodnu suglasnost tijela državne uprave nadležnog za službeničke odnose.

(3) Okvirni broj članova i državnih službenika potrebnih za obavljanje poslova iz nadležnosti Državne komisije prikazan je u tablici koja je sastavni dio ove Uredbe.

III. UPRAVLJANJE DRŽAVNOM KOMISIJOM

Hijerarhijska podređenost

Članak 10.

(1) Radom Državne komisije upravlja predsjednik.

(2) U slučaju spriječenosti ili odsutnosti zamjenjuje ga zamjenik predsjednika kojeg odredi predsjednik, a ako nije određen, zamjenjuje ga zamjenik koji je ranije imenovan na dužnost.

(3) Radom Tajništva upravlja tajnik Državne komisije, koji je za svoj rad odgovoran predsjedniku.

(4) Radom Stručnih službi upravljaju voditelji stručnih službi, koji za svoj rad odgovaraju predsjedniku.

(5) Radom Pododsjeka – Pisarnice upravlja voditelj pisarnice, koji je za svoj rad odgovoran predsjedniku i tajniku Državne komisije.

IV. RAD DRŽAVNE KOMISIJE

Ustroj vijeća

Članak 11.

(1) U Državnoj komisiji ustrojavaju se tri vijeća.

(2) Pojedinim vijećem predsjedava predsjednik, odnosno jedan od zamjenika predsjednika.

(3) Predsjednik, odnosno zamjenici predsjednika su stalni članovi pojedinih vijeća, dok se ostali članovi izmjenjuju u radu vijeća u skladu s Godišnjim rasporedom poslova Državne komisije kojeg donosi predsjednik, s tim da u svakom vijeću mora biti najmanje jedan član sa završenim sveučilišnim diplomskim studijem ili specijalističkim diplomskim stručnim studijem pravne struke.

Rad vijeća

Članak 12.

(1) Vijeća rade u sjednicama, a sjednicu vijeća saziva i vodi predsjednik, odnosno zamjenik predsjednika.

(2) O sjednici vijeća se vodi zapisnik, u koji se upisuje naziv Državne komisije, datum održavanja sjednice, upravna stvar o kojoj se vodi postupak, osobna imena prisutnih službenih osoba te podaci o odluci i glasovanju članova vijeća, a kojega potpisuju svi članovi vijeća i zapisničar.

(3) Članovi vijeća imaju pravo na izdvojeno mišljene o odluci vijeća, koje mišljenje se prilaže zapisniku sjednice vijeća i čini njegov sastavni dio.

(4) Sjednice vijeća nisu javne i sadržaj zapisnika sa sjednice vijeća je tajan.

(5) Žalbeni predmeti u vezi s postupcima javne nabave, postupcima davanja koncesije i postupcima odabira privatnog partnera u projektima javno-privatnog partnerstva koji se u cijelosti ili u dijelu financiraju iz fondova Europske unije, smatraju se žurnim predmetima.

Usmena rasprava

Članak 13.

Usmena rasprava se provodi u sjedištu Državne komisije.

Stručni poslovi i zadaci

Članak 14.

Stručne poslove i zadatke iz nadležnosti Državne komisije, ovisno o vrsti, složenosti, stručnoj spremi i drugim uvjetima obavljaju državni službenici i namještenici raspoređeni na radna mjesta u skladu s propisima kojima se uređuje rad državnih službenika i Pravilnikom o unutarnjem redu Državne komisije.

V. PRIJELAZNE I ZAVRŠNE ODREDBE

Pravilnik o unutarnjem redu

Članak 15.

Pravilnik o unutarnjem redu Državne komisije iz članka 9. stavka 1. ove Uredbe donijet će predsjednik u roku od 30 dana od dana stupanja na snagu ove Uredbe.

Raspored na radna mjesta

Članak 16.

Predsjednik će donijeti rješenja o rasporedu na radna mjesta na temelju Pravilnika iz članka 9. stavka 1. ove Uredbe u roku od dva mjeseca od dana stupanja na snagu tog Pravilnika.

Prestanak važenja propisa

Članak 17.

Danom stupanja na snagu ove Uredbe prestaje važiti Uredba o unutarnjem ustrojstvu Državne komisije za kontrolu postupaka javne nabave (»Narodne novine«, br. 84/13. i 145/14.).

Stupanje na snagu

Članak 18.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/26-03/01
 Urbroj: 50301-05/35-26-6
 Zagreb, 23. siječnja 2026.

Predsjednik
 mr. sc. Andrej Plenković, v. r.

OKVIRNI BROJ ČLANOVA I DRŽAVNIH SLUŽBENIKA DRŽAVNE KOMISIJE ZA KONTROLU POSTUPAKA
 JAVNE NABAVE

|  |  |
| --- | --- |
| Državna komisija | Broj članova i državnih  službenika |
| Predsjednik Državne komisije | 1 |
| Zamjenici predsjednika Državne komisije | 2 |
| Ostali članovi Državne komisije | 6 |
| Ukupno članova Državne komisije | 9 |
| 1. Tajništvo | 4 |
| 1.1. Pododsjek – Pisarnica | 3 |
| Ukupno Tajništvo | 7 |
| 2. Stručna služba za rješavanje u žalbenim postupcima | 26 |
| 3. Stručna služba za praćenje prakse i postupanje u sudskim postupcima | 7 |
| Ukupno Stručne službe | 33 |
| Ukupno Državna komisija | 49 |